જીવનની સરખામણી મોટાભાગે જે વસ્તુ સાથે કરવામાં આવે છે તે છે પૈડું. પૈડાંનો અર્થ છે કે સ્થિર ન રહેવું, સતત ચાલતાં રહેવું. એમ કહેવાય છે કે ચાલતાં રહેવું તેનું નામ જ જીવન છે. જો આ પૈડું સાઈકલનું હોય તો? સાઈકલ એક એવી સવારી છે કે જેને શહેરના લોકો ફિટનેસ સાથે જોડે છે. પરંતુ અંતરિયાળ ગામડાંઓમાં આ જ સાઈકલ જીવન સાથે જોડાઈને ગતિ આપનારી બને છે. તમે ક્યારેય વિચાર્યું છે કે આ જ સાઈકલ કોઈ આદિવાસી વિસ્તારોમાં પરિવર્તન લાવી શકે છે? ત્યાં રહેતા લોકોમાં આત્મવિશ્વાસ ભરી શકે છે? બાળકોને આગળ વધવા માટે પ્રોત્સાહિત કરી શકાય છે? મુંબઈમાં રહેતા વેપારી હેમંત છાબડાએ જ્યારે આ અંગે વિચાર્યું તો આ કામને એક પ્રોજેક્ટ તરીકે શરૂ કર્યું અને તેનું નામ 'બાઈસિકલ પ્રોજેક્ટ' રાખ્યું.